text: El Govern engega el procés de desenvolupament de la concertació territorial en l'àmbit de l'ocupació
  query_builder 10 octubre 2017 14:53
  Es farà una consulta pública prèvia a l'elaboració del decret que ho desenvoluparà
  El Govern de la Generalitat, a proposta del Departament de Treball, Afers Socials i Famílies, ha aprovat posar en coneixement la consulta pública prèvia a l'elaboració d'un decret pel qual es desenvoluparà la concertació territorial en l'àmbit de l'ocupació.
  El Govern ha pres la decisió per complir amb la Llei 13/2015, d'ordenació del sistema d'ocupació i del Servei Públic d'Ocupació de Catalunya, que, com a novetat, es refereix a la concertació territorial per tal de facilitar l'encaix en el territori, la coordinació i la integració de les actuacions ocupacionals previstes al Pla de Desenvolupament de les polítiques actives d'ocupació.
  La Llei també es refereix a la necessitat de proveir d'assistència tècnica i financera per dur a terme els projectes i mesures previstos en les estratègies territorials.
  Mitjançant el decret que es planteja, es desenvoluparà reglamentàriament el règim de la concertació territorial amb les administracions locals, les organitzacions sindicals i empresarials més representatives de Catalunya, i, si escau, les entitats representatives de cada territori, per assolir un desenvolupament de les polítiques d'ocupació vigents.